Deurbraak na moord op bekende lodge-eienaarPatrick Pedlar (Foto: Facebook) ’n Verdagte sal na verwagting vandag in die Manguzi-landdroshof in KwaZulu-Natal verskyn in verband met die moord op Patrick Pedlar (57). Pedlar, ŉ bekende lodge-eienaar van Kosibaai, is op 10 November deur twee gewapende mans oorval toe hy hout by ŉ padstalletjie wou koop. Hy is in die kop geskiet. Hy is na die Manguzi-hospitaal geneem waar hy die volgende dag aan sy beserings beswyk het. Lede van die provinsiale georganiseerdemisdaad-eenheid en speurders van Manguzi het die 27-jarige verdagte Vrydag tydens ’n intelligensiegedrewe operasie in hegtenis geneem. Hy sal op twee aanklagte van moord teregstaan, het kol. Thembeka Mbele, polisiewoordvoerder, gesê. Pedlar en sy vrou, Cathy, was die afgelope vier jaar die eienaars van die welbekende Palm Tree-lodge in Kosibaai. Pedlar het elke tweede week na spesifieke padstalletjies, sowat 50 km van die lodge af, gegaan om vragte hout te koop. Hy is op die dag van die aanval van sy vuurwapen beroof waarna die verdagtes hom in die voorkop geskiet het. Pedlar kon tydens die aanval ook skote afvuur en een van die aanvallers, ’n 28-jarige man, is op die toneel dood. Die ander verdagte wou na die aanval in Pedlar se bakkie vlug, maar het ŉ paar meter verder teen ŉ boom vasgery voor hy verder te voet gevlug het. “Hy was tot die einde toe ŉ vegter,” het Elize Ellis vroeër aan Maroela Media gesê na die moord op haar swaer. “Hy sal onthou word as die stil introvert wat baie geliefd was onder die mense van die gemeenskap. Hy was altyd bedagsaam, hulpvaardig en het geglo in regverdigheid.” Pedlar word oorleef deur sy vrou, twee volwasse kinders asook twee stiefkinders. Hy was ook ŉ oupa van twee kleinkinders.